Asia T‑480/20
(julkaistu otteina)
Hengshi Egypt Fiberglass Fabrics SAE ja Jushi Egypt for Fiberglass Industry SAE
vastaan
Euroopan komissio
Unionin yleisen tuomioistuimen tuomio (laajennettu ensimmäinen jaosto) 1.3.2023
Tuet – Kiinasta ja Egyptistä peräisin olevien tiettyjen silmukka- tai ristikudokseksi kudottujen lasikuitukankaiden tuonti – Täytäntöönpanoasetus (EU) 2020/776 – Lopullinen tasoitustulli – Tuen määrän laskeminen – Se, voidaanko tuen katsoa olevan peräisin joltain taholta – Puolustautumisoikeudet – Ilmeinen arviointivirhe – Tuontitullien palautusjärjestelmä – Valuuttakurssitappioiden verokohtelu – Hinnan alittavuuden marginaalin laskeminen
1.      Yhteinen kauppapolitiikka – Kolmansien valtioiden tukikäytännöiltä suojautuminen – Tuki – Käsite – Tuensaajalle annettu etu – Edun laskeminen – Komission harkintavalta – Laskentatapa, jolla on voitava heijastaa kullekin tuensaajalle tosiasiallisesti annettua etua – Tuomioistuinvalvonta – Rajat – Ilmeinen arviointivirhe – Todistustaakka
(Euroopan parlamentin ja neuvoston asetuksen 2016/1037 7 artiklan 1 ja 2 kohta)
(ks. 33 ja 36–58 kohta)
2.      Yhteinen kauppapolitiikka – Kolmansien valtioiden tukikäytännöiltä suojautuminen – Tuki – Käsite – Alkuperä- tai viejämaan viranomaisten myöntämä taloudellinen tuki – Kolmannen maan viranomaisten myöntämä taloudellinen tuki – Kyseisen tuen katsominen alkuperä- tai viejämaan viranomaisilta peräisin olevaksi – Hyväksyttävyys – Edellytykset
(Euroopan parlamentin ja neuvoston asetuksen 2016/1037 3 artiklan 1 alakohdan a alakohta)
(ks. 79–95 kohta)
3.      Yhteinen kauppapolitiikka – Kolmansien valtioiden tukikäytännöiltä suojautuminen – Tuki – Käsite – Tukia ja tasoitustulleja koskevan vuoden 1994 sopimuksen valossa tehtävä tulkinta
(Tukia ja tasoitustulleja koskevan vuoden 1994 sopimuksen 1 artikla; Euroopan parlamentin ja neuvoston asetuksen 2016/1037 3 artikla)
(ks. 96–102 kohta)
4.      Yhteinen kauppapolitiikka – Kolmansien valtioiden tukikäytännöiltä suojautuminen – Tuki – Käsite – Tuen erityisyys – Myöntävän viranomaisen toimivaltaan kuuluvalla määrätyllä maantieteellisellä alueella sijaitseviin tiettyihin yrityksiin rajattu tuki
(Euroopan parlamentin ja neuvoston asetuksen 2016/1037 4 artiklan 2 ja 3 kohta)
(ks. 106 ja 107 kohta)
5.      Yhteinen kauppapolitiikka – Kolmansien valtioiden tukikäytännöiltä suojautuminen – Tutkimuksen kulku – Komission velvollisuus varmistaa tietojen antaminen asianomaisille osapuolille – Ulottuvuus – Puolustautumisoikeudet – Loukkaaminen – Edellytykset – Kyseessä olevan yrityksen mahdollisuus varmistaa paremmin puolustuksensa ilman menettelyvirhettä
(Euroopan parlamentin ja neuvoston asetuksen 2016/1037 30 artiklan 1 ja 2 kohta)
(ks. 114–125 kohta)
6.      Yhteinen kauppapolitiikka – Kolmansien valtioiden tukikäytännöiltä suojautuminen – Tuki – Käsite – Tuensaajalle annettu etu – Edun laskeminen – Ilmeistä arviointivirhettä ei ole tehty
(Euroopan parlamentin ja neuvoston direktiivin 2016/1037 6 artikla)
(ks. 134-139, 143-147 ja 152–156 kohta)
7.      Yhteinen kauppapolitiikka – Kolmansien valtioiden tukikäytännöiltä suojautuminen – Tuki – Käsite – Alkuperä- tai viejämaan viranomaisten myöntämä taloudellinen tuki – Valtion saamatta tai kantamatta jäänyt tulo – Arviointi
(Euroopan parlamentin ja neuvoston asetuksen 2016/1037 3 artiklan 1 alakohdan a alakohdan ii alakohta)
(ks. 162–170 kohta)
Tiivistelmä
Kiinan myöntämän tuen voidaan katsoa olevan peräisin Egyptiltä, joka on tasoitustullin kohteena olevan tuotteen alkuperä- tai viejämaa
Yrityksille, jotka ovat sijoittautuneet Egyptiin Kiinan ja Egyptin Suezin kauppa- ja yhteistyöalueelle mutta jotka saavat tukea Kiinalta, voidaan määrätä tasoitustulleja
Euroopan komissio antoi täytäntöönpanoasetuksen lopullisen tasoitustullin käyttöön ottamisesta Kiinan kansantasavallasta ja Egyptistä peräisin olevien tiettyjen silmukka- ja/tai ristikudokseksi kudottujen lasikuitukankaiden (jäljempänä lasikuitukankaat) tuonnissa(1) 1.4.2019 tehdyn kantelun johdosta.
Toisen 24.4.2019 tehdyn kantelun johdosta komissio antoi lisäksi täytäntöönpanoasetuksen 2020/870 lopullisen tasoitustullin käyttöön ottamisesta Egyptistä peräisin olevien jatkuvakuituisten lasikuitutuotteiden (jäljempänä lasikuitutuotteet) tuonnissa ja kyseisessä tuonnissa käyttöön otetun väliaikaisen tullin lopullisesta kantamisesta sekä lopullisen tasoitustullin perimisestä Egyptistä peräisin olevien jatkuvakuituisten lasikuitutuotteiden kirjatusta tuonnista(2). Lasikuitutuotteet ovat lasikuitukankaiden pääraaka-aine.
Hengshi Egypt Fiberglass Fabrics SAE (jäljempänä Hengshi) ja Jushi Egypt for Fiberglass Industry SAE (jäljempänä Jushi) ovat Egyptin arabitasavallan oikeuden mukaisesti perustettuja yhtiöitä, joiden osakkaat ovat kiinalaisia yksikköjä, ja niiden toiminta koostuu lasikuitukankaiden tuotannosta ja viennistä Euroopan unioniin. Jushi tuottaa ja vie lisäksi lasikuitutuotteita unioniin. Molemmat yhtiöt ovat sijoittautuneet Egyptiin Kiinan ja Egyptin Suezin kauppa- ja yhteistyöalueelle (jäljempänä SETC-alue), jonka Egyptin arabitasavalta ja Kiinan kansantasavalta ovat perustaneet yhdessä omien kansallisten strategioidensa mukaisesti (Suezin kanavan kehittämissuunnitelma Egyptin osalta ja Uusi silkkitie ‑aloite Kiinan osalta). Viimeksi mainittu aloite antaa Kiinan viranomaisille mahdollisuuden tarjota muun muassa taloudellista tukea SETC-alueella toimiville kiinalaisyrityksille.
Hengshi ja Jushi katsoivat, että komission käyttöön ottamat tullit loukkasivat niiden oikeuksia ja nostivat unionin yleisessä tuomioistuimessa kanteen täytäntöönpanoasetuksen 2020/776 kumoamiseksi. Jushi vaati lisäksi erillisellä kanteella täytäntöönpanoasetuksen 2020/870 kumoamista.
Unionin yleinen tuomioistuin hylkää nämä kanteet ja täsmentää edellytyksiä, joiden nojalla komissio voi katsoa kolmannen maan viranomaisten myöntämän taloudellisen tuen olevan peräisin kyseisen tuotteen alkuperä- tai viejämaan viranomaisilta ja ottaa käyttöön tukien vastaisen perusasetuksen(3) nojalla kyseisen tuotteen tuontia unioniin koskevan tasoitustullin.
Unionin yleisen tuomioistuimen arviointi asiasta
Kantajat vetoavat kanteensa tueksi muun muassa kanneperusteeseen, joka koskee tukien vastaisen perusasetuksen 3 artiklan 1 alakohdan a alakohdan rikkomista; tämän alakohdan mukaan tuen katsotaan olevan kyseessä, jos alkuperä- tai viejämaan julkiset viranomaiset myöntävät taloudellista tukea. Tältä osin kantajat riitauttavat erityisesti komission täytäntöönpanoasetuksissa omaksuman kannan, jonka mukaan Kiinan julkisten elinten SETC-alueelle sijoittautuneille yrityksille myöntämien taloudellisten tukien katsotaan olevan peräisin Egyptin viranomaisilta.
Unionin yleinen tuomioistuin hylkää aluksi kantajien väitteet, jotka koskevat oikeudellista virhettä, jonka komissio on niiden mukaan tehnyt tulkitessaan tukien vastaisen perusasetuksen 3 artiklan 1 alakohdan a alakohdassa tarkoitettua julkisten viranomaisten käsitettä.
Tästä julkisten viranomaisten käsitteestä unionin yleinen tuomioistuin toteaa, että tukien vastaisen perusasetuksen 2 artiklan b alakohdassa oleva julkisen viranomaisen määritelmä rajoittuu tulkitsemaan julkisen viranomaisten käsitettä siten, että se kattaa alkuperä- tai viejämaan julkiset elimet. Tässä säännöksessä ei kuitenkaan suljeta pois sitä, että taloudellisen tuen voidaan katsoa oleva peräisin kyseisen tuotteen alkuperä- tai viejämaan julkisilta viranomaisilta käytettävissä olevan erityisen näytön perusteella. Tässä säännöksessä käytetty ilmaisu ”maan alueella”(4) ei myöskään merkitse sitä, että tuen olisi oltava suoraan peräisin alkuperä- tai viejämaan julkiselta elimeltä.
Tukien vastaisessa perusasetuksessa ei siten suljeta pois sitä, että taloudellisen tuen, jota Kiinan julkiset elimet – eivätkä suoraan Egyptin viranomaiset – myöntävät Egyptiin sijoittautuneille yrityksille, voidaan katsoa olevan peräisin Egyptin viranomaisilta, koska nämä ovat alkuperä- tai viejämaan viranomaisia.
Tämä päätelmä on erityisen merkityksellinen SETC-alueen erityisessä asiayhteydessä; sen avulla Kiinan viranomaiset voivat myöntää suoraan kaikki Kiinan Uusi silkkitie ‑aloitteeseen liittyvät järjestelyt tälle alueelle sijoittautuneille kiinalaisille yrityksille. Näissä olosuhteissa ei voida hyväksyä sitä, että SETC-alueen kaltainen laaja taloudellinen ja oikeudellinen rakennelma jäisi tukien vastaisen perusasetuksen soveltamisalan ulkopuolelle.
Seuraavaksi unionin yleinen tuomioistuin hylkää kantajien väitteet, joiden mukaan komission tulkinta tukien vastaisen perusasetuksen 3 artiklan 1 alakohdan a alakohdasta on tämän saman asetuksen 10 artiklan 7 kohdan ja 13 artiklan 1 kohdan vastainen.
Tästä unionin yleinen tuomioistuin toteaa yhtäältä, että tukien vastaisen perusasetuksen 10 artiklan 7 kohta, jossa asetetaan komissiolle, joka on vastaanottanut kantelun, velvollisuus kehottaa alkuperä- tai viejämaata aloittamaan neuvottelut tilanteen selvittämiseksi, ei sulje pois sitä, että alkuperä- tai viejämaan viranomaisia voidaan kuulla sellaisten taloudellisten tukien osalta, joiden voidaan katsoa olevan peräisin niiltä. Nyt käsiteltävässä asiassa asiakirja-aineistosta ilmenee lisäksi, että komissio on todellakin kehottanut Egyptin viranomaisia aloittamaan neuvottelut Kiinan yksikköjen myöntämien etuuskohtelun mukaisten lainojen kaltaisista kysymyksistä.
Tukien vastaisen perusasetuksen 13 artiklan 1 kohdasta, jonka mukaan alkuperä- tai viejämaa voi poistaa tuen, rajoittaa sitä tai toteuttaa muita sen vaikutuksia koskevia toimenpiteitä, unionin yleinen tuomioistuin toteaa toisaalta, että tällainen mahdollisuus on olemassa myös niissä tapauksissa, joissa taloudellisten tukien voidaan katsoa olevan peräisin tuotteen alkuperä- tai viejämaan viranomaisilta. Egyptin viranomaisilla oli nyt käsiteltävässä asiassa mahdollisuus lopettaa taloudellisiin tukiin liittyvä tiivis yhteistyö Kiinan viranomaisten kanssa tai ehdottaa toimenpiteitä, joilla pyrittiin rajoittamaan kyseisten tukien vaikutuksia.
Tukien vastaisen perusasetuksen 3 artiklan 1 alakohdan a alakohdassa tai sen yleisessä rakenteessa ei suljeta pois sitä, että Kiinan viranomaisten myöntämä taloudellinen tuki voitaisiin katsoa Egyptin viranomaisilta peräisin olevaksi nyt käsiteltävän kaltaisessa tapauksessa.
Lopuksi on todettava, että toisin kuin kantajat väittävät, tätä päätelmää tukevat tukia ja tasoitustulleja koskevan sopimuksen(5), jonka valossa tukien vastaista perusasetusta on tulkittava, 1 artiklan määräykset.
Tukia ja tasoitustulleja koskevan sopimuksen 1 artiklassa, joka pyritään panemaan täytäntöön tukein vastaisen perusasetuksen 3 artiklalla, määritellään tueksi ”jäsenen” alueella olevan hallituksen tai minkä tahansa julkisen viranomaisen myötävaikuttaminen taloudellisesti. Tämä sanamuoto ei siis sulje pois sitä mahdollisuutta, että kolmannen maan myöntämä taloudellinen tuki voidaan katsoa alkuperä- tai viejämaan viranomaisilta peräisin olevaksi, koska riittää, että viranomaisten tai minkä tahansa julkisen elimen taloudellinen tuki myönnetään WTO:n ”jäsenen” alueella.
Kaiken edellä esitetyn perusteella unionin yleinen tuomioistuin katsoo, että komissio on tulkinnut tukien vastaisen perusasetuksen 3 artiklan 1 alakohdan a alakohtaa asianmukaisesti, ja hylkää kyseisen kanneperusteen. Unionin yleinen tuomioistuin hylkää myös muut kantajien näissä kahdessa kanteessa esittämät kanneperusteet ja kanteet kokonaisuudessaan.
1      Lopullisen tasoitustullin käyttöön ottamisesta Kiinan kansantasavallasta ja Egyptistä peräisin olevien tiettyjen silmukka- ja/tai ristikudokseksi kudottujen lasikuitukankaiden tuonnissa ja lopullisen polkumyyntitullin käyttöön ottamisesta Kiinan kansantasavallasta ja Egyptistä peräisin olevien tiettyjen silmukka- ja/tai ristikudokseksi kudottujen lasikuitukankaiden tuonnissa annetun komission täytäntöönpanoasetuksen (EU) 2020/492 muuttamisesta 12.6.2020 annettu komission täytäntöönpanoasetus (EU) 2020/776 (EUVL 2020, L 189, s. 1).
2      Lopullisen tasoitustullin käyttöön ottamisesta Egyptistä peräisin olevien jatkuvakuituisten lasikuitutuotteiden tuonnissa ja kyseisessä tuonnissa käyttöön otetun väliaikaisen tullin lopullisesta kantamisesta sekä lopullisen tasoitustullin perimisestä Egyptistä peräisin olevien jatkuvakuituisten lasikuitutuotteiden kirjatusta tuonnista 24.6.2020 annettu komission täytäntöönpanoasetus (EU) 2020/870 (EUVL 2020, L 201, s. 10).
3      Muista kuin Euroopan unionin jäsenvaltioista tapahtuvalta tuetulta tuonnilta suojautumisesta 8.6.2016 annettu Euroopan parlamentin ja neuvoston asetus (EU) 2016/1037 (EUVL 2016, L 176, s. 55).
4      Tukien vastaisen perusasetuksen johdanto-osan viides perustelukappale.
5      Marrakeshissa 15.4.1994 allekirjoitetun Maailman kauppajärjestön perustamissopimuksen (EYVL 1994, L 336, s. 3) liitteessä 1 A oleva tukia ja tasoitustulleja koskeva sopimus (EYVL L 336, s. 156).